Ingebrigt Davik

Ingebrigt Davik (født 13. april 1925, død 29. januar 1991) var en norsk forfatter, kringkastingsmann og barneunderholder. Han er mest kjent for historiene fra «Taremareby», en serie med fortellinger og viser han debuterte med i NRK radios Barnetimen for de minste i 1959.


== Liv og virke ==
Ingebrigt Davik var fra øya Fjørtofta i Haram kommune på Sunnmøre. Familien flyttet til Brattvåg da Ingebrigt var 6 år gammel. Under krigen i Norge i 1940 dro familien til Island om bord på familiens båt «Koralen» .  Han utdannet seg som lærer på Hamar, og siden som musikkpedagog. 
Han begynte i radio i 1959 med fortellingene fra Taremareby, et eventyrlig undervannssamfunn av skalldyr, fisk og vekster. Oppfølgeren om Rokke-Gina kom i 1962. Seinere lagde han barnetimer om det underlige  i Lissomskogen og om måkefamilien i Kekkek og Kjia på Kjaholmen.
Davik deltok i flere episoder av barne-tv-programserien Kosekroken på 1960-tallet. I episoden som ble sendt 15. desember 1966 gjorde NRK nytte av at Davik behersket islandsk flytende. Episoden hadde Island som hovedtema, og et stykke ut i handlingen kom Davik inn døren til «tante Ragne» (Ragne Tangen), «vaktmesteren» (Svein Byhring) og «postmannen» (Ulf Wengård), som ikke skjønte hva Davik sa til dem fordi han henvendte seg til dem på islandsk.Mye av stoffet, særlig om Taremareby og Rokke-Gina, ble også brukt i barneprogram på fjernsynet, hvor Det hende i Taremareby ble sendt i barne-tv i 1978. Ingebrigt Davik var også norsk forteller i den britiske animasjonsserien Romlingane (The Clangers) som ble sendt på NRKs Barne-TV i 1972 og 1986.
Ingebrigt Davik utgav flere barnebøker, både med historiene fra opplesningsseriene og visesamlinger med egne og andres viser. Han oversatte også flere radiodramatiseringer av barnebøker til norsk.


== Bibliografi ==
1960:  Det hende i Taremareby. Forteljing og viser frå barnetimen – illustrert av Unni Lise Jonsmoen, utgitt på Noregs Boklag, gjenutgitt i 1979 med illustrasjoner av Anna Tystad Aronsen, utgitt på dansk  som Det skete i Tange-Langeland i 1967
1962: Rokke-Gina. Forteljing og viser frå barnetimen og fjernsynet – illustrert av Tove Bertet, Noregs Boklag
1964: Vind i mitt segl. Viser frå radio og fjernsyn – illustrert av Unni-Lise Jonsmoen, Det Norske Samlaget
1967: Muffe og jula – llustrert av Ulf Aas, Samlaget
1971: Wangthai-barna – illustrert av Tonje Strøm Aas
1981: Sommaren med dyra på Brattåsen – utgaver både på nynorsk og bokmål
1983: Syng og leik i solskin og sølevêr
1985: Dagbok utan slutt. Eit lite skodespel til ettertanke – skuespill om mobbing, både på nynorsk og bokmål
1988: Den lange reisa til Betlehem


== Plateinnspillinger ==
1960: Det hende i Taremareby – utgitt på plateselskapet Philips
1960: Første skuledagen min (Hit eit steg og dit eit steg)
1962: Ingebrigt Davik forteller og synger om Kekk-Kekk og Kjia på Kjaholmen/Rokke-Gina og andre viser – Norsk Grammofonkompani
1963: Rokke-Gina – Norsk Grammofonkompani
1965: I Lissomskogen – Philips
1971: Det hendte i Taremare by/I Lissomskogen- Fontana
1972: Kom skal vi synge – med Åse Thoresen, Karusell (plateselskap)
1974: Kjære, kom og dans med meg – med Åse Thoresen, Karusell
1980: I solskinn og sølevær – Philips
1998: Hit eit steg – samleplate, Milligram (plateselskap)


== Ingebrigt Davik-huset ==
Kulturhuset i Haram kommune, som ligger i Brattvåg, fikk navnet Ingebrigt Davik-huset da det ble åpnet 25. mars 2006. Utenfor kulturhuset står en byste av Davik, laget av Ola Stavseng.


== Referanser ==


== Eksterne lenker ==
Biografi i Norsk pop- og rockleksikon fra 2005
NRK om Ingebrigt Davik
Bilder av Ingebrikt Davik 1960, Oslo Museum
(no) Publikasjoner av Ingebrigt Davik i BIBSYS